Video: ‘Dronk’ polisieman ry in voertuig, druk jong man van pad af‘n Skermskoot uit die video. Die video volg onderaan die berig. ŉ Polisiebeampte van KwaZulu-Natal in amptelike uniform is op video afgeneem waar hy glo dronk bestuur, met ŉ sigaret in sy hand en ŉ vuurwapen op sy skoot, in ŉ privaatvoertuig. Phil Tomlinson, ŉ inwoner van Pinetown wat die video op sosiale media gelaai het, het Vrydag aan Maroela Media gesê die voorval het Donderdag omstreeks 05:45 in St Johnsrylaan in Pinetown plaasgevind. Hy het gesê sy seun, Justin (27), het bestuur toe die beampte in ŉ wit Volkswagen hom byna van die pad af gedruk en ŉ ongeluk veroorsaak het. Justin het die beampte konfronteer en sy selfoon gebruik om ŉ video van die beampte, wat dronk voorgekom het, te neem. Op die video kan ŉ mens hoor hoe Justin die beampte vra hoekom hy met sy vuurwapen op skoot bestuur. Hy vra die beampte vir sy kaart, waarna die beampte wegjaag. Tomlinson het gesê die beampte het glo ook probeer om Justin om te ry toe hy weggejaag het. Kol. Jay Naicker, provinsiale polisiewoordvoerder, het by navraag aan Maroela Media gesê die polisie is bewus van die video en het ŉ interne dissiplinêre ondersoek van stapel gestuur. “Ons beskou die optrede van die polisiebeampte in ŉ baie ernstige lig en sodra hy opgespoor is, sal hy sy gedrag aan ŉ dissiplinêre tribunaal moet verduidelik,” het Naicker gesê. [wpvideo OkXg8zDM]